b'\n_START_ARTICLE_\nA.P. Madsen\n_START_SECTION_\nOfficer i Tre\xc3\xa5rskrigen\n_START_PARAGRAPH_\nMadsens far, Lars Madsen, var kongelig stafet og drev forretning som viktualiehandler. Endnu f\xc3\xb8r drengen var konfirmeret, begyndte han at bes\xc3\xb8ge Kunstakademiets aftenskole, kom s\xc3\xa5 i malerl\xc3\xa6re, blev svend 1841 og arbejdede som s\xc3\xa5dan indtil 1847. Samtidig vedblev han at bes\xc3\xb8ge Akademiets skoler, optoges 1845 som elev p\xc3\xa5 modelskolen og vandt det f\xc3\xb8lgende \xc3\xa5r den lille s\xc3\xb8lvmedalje. Det var s\xc3\xa6rlig dyremaleriet, han dyrkede, og et af de f\xc3\xb8rste billeder, han udstillede, blev k\xc3\xb8bt til Den Kongelige Malerisamling. Da krigen udbr\xc3\xb8d 1848, meldte Madsen sig som frivillig. 1849 blev han sekondl\xc3\xb8jtnant i linjen med tjenestealder fra 30. april 1848, blev s\xc3\xa5ret ved Ullerup den 6. april 1849 og efter at have deltaget i slaget ved Isted og forsvaret af Frederiksstad premierl\xc3\xb8jtnant den 10. september. 6. oktober 1850 blev han Ridder af Dannebrog. Da krigen var forbi, blev han st\xc3\xa5ende ved armeen, s\xc3\xa6rlig brugt som korttegner og ved opm\xc3\xa5linger i hertugd\xc3\xb8mmerne, avancerede maj 1864 til kaptajn og afskedigedes ved reduktionen december samme \xc3\xa5r.'